Pevnosť Belvoir (Izrael)

Križiacka pevnosť Belvoir sa nachádza na kopci náhornej plošiny Neftali vo výške 312 m nad morom a 550 m nad údolím Jordánu, asi 20 km južne od Galilejského jazera. Má výhľad na sa rieku Jordán a je otočená smerom k pohoriu Gileád v dnešnom Jordánskom kráľovstve. Zrúcanina pevnosti sa nachádza v Národnom parku Belvoir, oficiálne známom ako Národný park Kochav ha-Jarden. 

 Názov 

Názov Belvoir zvolili križiaci a v preklade z francúzštiny znamená  Krásny výhľad. V hebrejčine je táto lokalita známa ako Kohav ha-Jarden (hebr. Jordánska hviezda), čo zachováva názov židovskej dediny Kohav, ktorá neďaleko existovala počas rímskeho a byzantského obdobia. Moslimovia ju nazývali Kaukab al-Hawa (arab. Hviezda vetrov).

 Dejiny 
Križiaci postavili pevnosť okolo roku 1140, bola súčasťou feudálneho panstva francúzskeho šľachtica menom Velos, ktorý žil v Tiberias. V roku 1168 kúpili pozemok Špitálnici svätého Jána a premenili ju na jednu z najdôležitejších pevností v krajine.

Pevnosť Belvoir slúžila ako významná prekážka moslimskému postupu do Jeruzalemského kráľovstva z východu. V roku 1180 odolala útoku moslimských vojsk. Odolala aj Saladinovým snahám o jeho dobytie v rokoch 1187 až 1189. Až po poldruha roku trvajúcom obliehaní, keď bol zvyšok križiackeho kráľovstva porazený, obrancovia súhlasili s kapituláciou a presťahovaním sa do Tyru, ktorý bol stále v rukách križiakov.

Zrekonštruovaná pevnosť je najkompletnejšou križiackou pevnosťou v Izraeli a jedinou, ktorej všetky časti boli vykopané. Tvorí ju 20 metrov široká a 12 metrov hlboká priekopa obklopujúca vonkajšiu päťuholníkovú pevnosť, ktorá zase obklopuje opevnenú vežu (donjon). V každom rohu stáli mohutné veže.

Opevnenie hradu bolo v rokoch 1217 až 1218 rozbúrané víťazmi, ktorí sa obávali znovudobytia pevnosti križiakmi. V roku 1240 bola pevnosť na základe dohody postúpený križiakom, ale nedostatok peňazí im nedovoľoval znova vybudovať opevnenie a pevnosť sa tak zakrátko dostala znova pod vládu moslimov.

 Architektúra 
Pevnosť pozostávala z vonkajšej pevnosti, ktorá obklopovala vnútornú štvorcovú pevnosť. Jej múry boli postavené z veľkých čadičových kvádrov, ktoré boli spojené železnými spojmi. Dobre chránené cisterny na uskladnenie dažďovej vody zabezpečovali zásobovanie vodou v časoch obliehania.

Súbor:Belvoir plan 0.PNG

 Vonkajšia pevnosť 
Vonkajšia päťuholníková pevnosť má rozmery 110 x 110 m. Na východnej strane bola postavená obrovská vonkajšia veža obklopená nízkym múrom (barbakanom). Hlavný vstup do pevnosti bol cez vonkajšiu bránu z juhovýchodného rohu. Odtiaľto sa dalo pokračovať po dláždenej rampe na vrchol vonkajšej veže, otočiť sa späť a pokračovať k vnútornej bráne pevnosti.

Druhý vstup do pevnosti bol zo západu, cez most zavesený nad priekopou. Pevnosť z troch strán obklopovala umelá priekopa široká 20 m a hlboká 14 m, zatiaľ čo strmý svah a vonkajšia veža chránili jej východnú stranu. Priekopa bola suchá a mala zabrániť baranidlám a útočným vežiam, aby sa priblížili k opevneniu. 

V štyroch rohoch pevnosti sa týčili mohutné veže, medzi ktorými sa v strede nachádzali ďalšie veže. Široké základne veží sa zvažujú smerom k dnu priekopy, aby sa zabránilo hĺbeniu tunelov pod nimi. V horných poschodiach veží boli strieľne chránené krytými výklenkami. Na nádvorí medzi hradbami vonkajšej a vnútornej pevnosti sa nachádzali veľké haly pokryté klenbami. Slúžili ako stajne, sklady a obytný priestor a umožňovali prístup k obranným pozíciám na strechách.

 Vnútorná pevnosť 
Vo vnútri vonkajšej pevnosti, oddelená od nej nádvorím, sa nachádzala vnútorná pevnosť (bašta, donjon). Bola to štvorcová stavba s rozmermi 50 x 50 m, dvojposchodová a obklopená múrom s vežami v rohoch. Táto vnútorná pevnosť dokázala odolať obliehaniu aj po tom, čo hlavná, vonkajšia pevnosť padla do rúk nepriateľa. Hlavný vchod bol zo západu. V strede vnútornej pevnosti sa bolo otvorené nádvorie obklopené klenutými priestormi, ktoré slúžili ako refektár, kuchyňa, zasadacia sála, sklady, obytné priestory atď. Horné poschodie slúžilo ako veliteľské sídlo pevnosti a zahŕňalo byty rytierov, ako aj malú kaplnku postavenú z vápenca a zastrešenú krížovými klenbami.

 Galéria 

 Referencie 

Kategória:Hrady a zámky v Izraeli
Kategória:Archeologické lokality v Izraeli
Kategória:Križiacke hrady